Storsmuglerne leier inn østeuropeere som mellommenn
I dokumentarfilmen som ble vist på TV tirsdag kveld, benytter metanoldømte Erik Fallo (64) en polsk mann til å frakte alkoholpartiet hans til Norge. Polakken henter fullastede varebiler på svensk side av grensen og kjører den over den gamle broen på Svinesund og inn i Norge.- De bare kommer opp og leverer lasset før de får betalt, stikker av gårde og henter et nytt. Det er system på dette her. Jeg har ikke kjørt over grensen til Norge, jeg har hoppet fra grensen i Sverige inn i Norge, sier Fallo i dokumentaren. Til VG Nett forteller Erik Fallo at det ofte er anleggsarbeidere fra utlandet på jobb i Østfold som får kurerjobbene. - Det er helt flotte, normale gutter. De har arbeidsgivere i Sarpsborg, Halden og Fredrikstad. De kjører litt for meg og andre folk. Men jeg har ikke noe direkte med dem å gjøre, sier Fallo.Ifølge Fallo opererer mellommennene med nær standardpriser på å frakte varene ulovlig over grensen. - De får betalt 1000-1500 kroner kontant, sier Fallo. Ifølge Fallo er risikoen liten for folk som tar kurérjobbene. - De risikerer vel en bot på 5-10.000 kroner. De tar imot boten og kjører videre. Den boten blir jo aldri betalt, sier Fallo.Bruken av østeuropeiske mellommenn er ikke noe nytt for verken politiet eller tollerne. - Det er organisert i stor stil, og kvotene vi finner i bilene er ikke til privat bruk, sier grensekrimleder Terje Berget i Østfold politidistrikt. Noen av mellommennene kjører for flere. - Vi har tilfeller der det har vært flerbruk av sjåføren, der vi finner alkohol, kjøttvarer og narkotika i samme bil, sier Berget.- Det er jo ofte mellommennene som blir dømt. Bakmennene tar vi ikke, sier politiadvokat Dag Borge Svendsen i Østfold politidistrikt til VG Nett. Svendsen jobber tett opp mot grensekrimgruppen i Østfold politidistrikt. På generelt grunnlag sier politiadvokaten at det er like straffbart å bruke en mellommann, som å smugle over varer selv. - Man kan ikke omgå reglene ved for eksempel å bruke en polakk til å ta varene over grensen. Det er likevel et straffbart forhold, sier Svendsen.Tollerne på Svinesund stopper de samme østeuropeiske mennene flere ganger. - Vi stopper en del østeuropeere i norske og svenske biler. Vi har tatt samme sjåfør i ulike biler, og samme bil med ulike sjåfører, sier stasjonssjef Wenche Fredriksen ved Svinesund tollstasjon. - Det er sjeldent at de selv innrømmer å stå for videresalget av varene som vi finner i bilene. De opplyser ofte at de kun frakter varene over grensen, sier Fredriksen.
Kriminelle storsmuglere bruker østeeuropeiske mellommenn til å frakte varene sine over grensen til Norge. Like straffbart som å frakte varene selv, ifølge politiet.